tartuNLP/wikipedia-smugri-20251201 huggingface dataset:
Athelstan

Athelstan ("Æþelstān", n. 895 – 27. lokakuuta 939) oli Englannin kuningas vuosina 924–939. Hän oli Edvard Vanhemman vanhin poika ja Alfred Suuren pojanpoika. Hänen äitinsä Ecgwynn oli luultavasti Edvardin rakastajatar eikä virallinen aviopuoliso.
Isänsä ja isoisänsä tapaan Athelstan oli erinomainen sotilasjohtaja ja laajensi valtakuntaa merkittävästi. Vaikka hänen edeltäjänsä olivat kutsuneet itseään Englannin kuninkaaksi, Athelstan oli ensimmäinen "de facto" Englannin kuningas.
Valtakausi.
Kun Edvard Vanhempi kuoli heinäkuussa 924, hänen seuraajakseen tuli, ainakin Wessexissä, hänen vanhin aviolapsensa Ethelweard. Merciassa kuninkaaksi valittiin kuitenkin Athelstan. "Anglosaksien kronikan" Worcesterin käsikirjoitus viittaa Athelstaniin kuninkaana "mercialaisten valitsemana", muiden mukaan hän yksinkertaisesti "peri kuningaskunnan". Ethelweard kuitenkin kuoli sopivasti oltuaan vallassa vain kuusitoista päivää (tietoa ei ole edesauttoiko Athelstan tämän tapahtumista) ja Athelstanille siirtyivät kaikki hänen isänsä maa-alueet.
Athelstan valloitti vuosina 927–928 Jorvikin (York) tanskalaisilta (hänen sisarensa oli naitettu vuonna 926 kruunajaisten jälkeen Yorkin viikinkikuningas Sihtricille) ja miehitti Northumberlandin. "Anglosaksien kronikan" mukaan muut Ison-Britannian hallitsijat näyttäisivät alistuneen hänelle Bamburghissa.
Vuonna 937 Athelstan voitti Brunanburhin taistelussa Skotlannin kuninkaan Konstantin II:n sekä walesilaisten ja Dublinin tanskalaisten kokoaman liiton. Taistelussa kaatui viisi brittikuningasta (joidenkin lähteiden mukaan irlantilaista) ja seitsemän jaarlia.
Athelstanin laatimat lait vahvistivat kuninkaallista kontrollia laajassa kuningaskunnassa. Hän myös solmi vahvat yhteydet manner-Eurooppaan. Useat hänen sisaristaan ja sisarpuolistaan naitettiin ympäri Euroopan hoveja: Eadgifu nai Kaarle Yksinkertaisen, Eadhild frankkien herttuan Hugo Suuren, Eadgyth Länsi-Rooman tulevan keisarin Otto I Suuren ja Aelfgifu Burgundin Konrad III:n. Norjan ensimmäisen kuninkaan Harald Kaunotukan nuorin poika Haakon Hyvä oli hänen kasvattipoikansa.
Athelstan kuoli Gloucesterissa valtansa huipulla lapsettomana. Hänet haudattiin Malmesburyn luostariin. Valta siirtyi hänen nuoremmalle velipuolelleen Edmundille.
Hamm

Hamm on kaupunki Nordrhein-Westfalenin osavaltiossa Saksassa. Kaupunki sijaitsee Lippejoen varrella, Ruhrin metropolialueen koillisosassa ja on pinta-alaltaan noin 226 km². Vuoden 2022 lopussa siellä oli 180 849 asukasta. Hamm muodostaa oman kaupunkipiirinsä ("kreisfreie Stadt"), eli se ei kuulu mihinkään Saksan piirikunnista.
Hammin perusti Markin kreivi Adolf I vuonna 1226. Sana "Hamm" tarkoittaa ”kulmaa” vanhassa alasaksan murteessa, jota alueella tuolloin puhuttiin; nimitys tulee kaupungin sijainnista Lippe- ja Ahse-jokien liki suorakulmaisessa yhteenvirtauskohdassa. Vuonna 1469 Hammista tuli Hansaliiton jäsen, ollen yksi tärkeimmistä alueensa silloisista keskittymistä. 1800-luvulla kivihiilen kaivu sekä teräksen tuotanto tuli Hammissa tärkeäksi, kuten myös muualla Ruhrin alueella.
Vaikka Hamm on ollut olemassa jo keskiajalta lähtien, kaupungin vanhojen rakennusten kanta ei ole kovinkaan suuri. Tämä johtuu niin kolmikymmenvuotisen sodan tuhoista kuin toisen maailmansodan ilmapommituksista, joissa molemmissa valtaosa kaupungin rakennuskannasta tuhoutui. Hammissa on yksi Euroopan suurimmista hindutemppeleistä, 2002 valmistunut Sri Kamadchi Ampalin temppeli.
Hammissa on tärkeä rautateiden risteysasema. Kaupunki sijaitsee Bundesautobahn 1:n ja Bundesautobahn 2:n risteämiskohdan lähellä. Kaupungissa on runsaasti raskasta teollisuutta, joka tuottaa muun muassa johtoja, kaapeleita ja elektroniikkaa.
Ystävyyskaupungit.
Hammilla on yhdeksän ystävyyskaupunkia:
Nepos

Nepos voi viitata seuraaviin antiikin roomalaisiin henkilöihin:
Ayumi Hamasakin diskografia

Tämä on luettelo Ayumi Hamasakin virallisista julkaisuista.
Luettelossa on vain Hamasakin levy-yhtiön Avex Traxin sivuilla mainitut julkaisut. Luettelossa eivät ole mukana Hamasakin samannimiset single ja albumi "NOTHING FROM NOTHING", jonka hän julkaisi ennen sopimustaan Avexin kanssa. Kyseisistä julkaisuista on vain vähän tietoa saatavilla.
Kuudennesta studioalbumista alkaen on Hamasakin jokaisesta julkaisusta tehty vähintään kaksi eri versiota, yleensä pelkän CD:n sekä CD:n ja DVD:n sisältävät versiot. Versioiden erona on yleensä erilainen kansi ja toisen mukana tuleva DVD, joka voi sisältää musiikkivideoita ja albumin tekoon liittyviä videoita. Luettelossa ei ole mainittu albumi- tai singlejulkaisujen eri versioita erikseen, paitsi kokoelmien, remix-albumien sekä DVD- ja videojulkaisujen eri versiot, sillä niillä on eri kappaleet. Ensimmäisten singlejen uudelleenjulkaisuissa on alkuperäisten kappaleiden lisäksi uusia remix-kappaleita.
Singlet.
Ayumi Hamasaki on myös julkaissut Avex Traxin Song Nation -singlen "a song is born", jonka hän esitti yhdessä KEIKOn kanssa. Single on julkaistu 12. joulukuuta 2001.
Kagoshiman prefektuuri

Kagoshiman prefektuuri () on yksi Japanin 47:stä prefektuurista. Prefektuuri sijaitsee Kyūshūn saarella Japanissa ja sen pääkaupunki on Kagoshima.
Maantiede.
Kagoshiman prefektuuri sijaitsee Kyūshūn saaren eteläisimmässä päässä. Sen naapuriprefektuurit ovat Kumamoto pohjoisessa ja Miyazaki idässä. Muilta suunnilta sitä ympäröi Tyynimeri. Rantaviivaa prefektuurissa on saaret mukaan lukien 2 632 kilometriä. Yli 100 metriä leveitä saaria on 145, joista vain 27 on asuttuja. Prefektuurin eteläreunassa sijaitsevat Satsuman ja Ōsumin niemimaat ja niiden välissä Kagoshiman satama. Prefektuurin maaperä on tuliperäistä ja alueella on runsaasti sekä aktiivisia että uinuvia tulivuoria. Näistä tunnetuin on Kagoshiman satamassa sijaitseva edelleen aktiivinen Sakurajima. 
Ilmasto.
Prefektuurin vuoden keskilämpötila on 18.5 °C.
Aluejako.
Kagoshiman prefektuuri jakautuu 19 kaupunkiin ja 24 muuhun kuntaan, joista 20 on maaseutukaupunkeja ja neljä kyläkuntia. Kunnat kuuluvat kahdeksaan piirikuntaan, joilla ei ole hallinnollista merkitystä. 
Historia.
Merkkejä Yayoi-kauden asutuksesta on näkyvillä ympäri Kagoshimaa. Nykyinen prefektuuri koostuu vanhoista Ōsumin ja Satsuman provinsseista.
Talous.
Kagoshima keskittyy elintarviketeollisuuteen ja sillä on laaja tarjonta kala- ja maataloustuotteita. Mustat siat ja naudat sekä vihreä tee ovat prefektuurin erikoisuuksia. Kagoshima on ainoa prefktuuri Japanissa josta löytyy avaruustutkimukseen ja rakettien laukaisuun tarkoitetut välineet.
Turismi.
Yakushiman saarella kasvaa, ainoastaan kyseisellä saarella tavattuja, tuhansia vuosia vanhoja sugi-puita ("Cryptomeria japonica"). Alue kattaa 21 prosenttia saaresta ja se valittiin Unescon maailmanperintöluetteloon ensimmäisten joukossa Japanissa 1993. Muita suosittuja vierailupaikkoja prefektuurissa ovat Reimei-kanin museo, Kirishiman ulkoilmamuseo ja Amamin puisto.
Oscar Peterson

Oscar Emmanuel Peterson CC, CQ, O.Ont., (15. elokuuta 1925 Montréal – 23. joulukuuta 2007) oli kanadalainen jazzpianisti ja säveltäjä.
Peterson aloitti viiden ikäisenä uransa soittamalla ensin trumpettia ja pianoa. Sairastuttuaan tuberkuloosiin seitsemänvuotiaana hän siirtyi kuitenkin pianoon. Peterson kasvoi 1930–1940-lukujen mustan musiikin maailmassa ja imi vaikutteita sellaisilta stride- ja swingpianisteilta kuin Teddy Wilson, Nat King Cole, James P. Johnson ja Art Tatum.
Vähitellen Peterson keräsi mainetta lahjakkaana muusikkona ja siirtyi vakituiseen työhön kanadalaiselle radioasemalle. Tässä vaiheessa hänen soittonsa oli lähellä blues-pohjaista boogie woogieta
Petersonin ensiesiintyminen legendaarisessa Carnegie Hallissa, New Yorkissa oli jo vuonna 1949, jolloin hän siirtyi myös Yhdysvaltojen konserttilavoille. Uudessa kotimaassaan Petersonista tuli pian 1950-luvun alussa tunnetuin jazzpianisti, joka myös lauloi esikuvansa Colen tapaan. Teknisesti häntä pidettiin pian legendaarisen Art Tatumin vertaisena. Nyt Petersonin tyylissä yhdistyivät swing-pianistien rakkaus melodiseen improvisaatioon ja modernin jazzin harmoniset kokeilut. Erityisesti Petersonin trio, jonka hän muodosti basisti Ray Brownin ja kitaristi Herb Ellisin kanssa nautti suurta suosiota koko vuosikymmenen ajan.
Peterson levytti ja konsertoi poikkeuksellisen ahkerasti 1950–1970-luvuilla, jolloin hänen kanssaan soittivat usein mm. Ben Webster, Niels-Henning Ørsted Pedersen, Louis Armstrong, Ella Fitzgerald, Stéphane Grappelli, Clark Terry, Joe Pass, Count Basie ja Stan Getz. Petersonin suosituin levy on Brownin ja rumpali Ed Thigpenin kanssa levytetty "Night Train" vuodelta 1962, joka koostui niin jazzstandardeista kuin hänen omista sävellyksistään.
Vuonna 1993 tapahtunut toispuolinen halvaus katkaisi Petersonin uran kahdeksi vuodeksi, mutta hän kuntoutui ja palasi lavoille. Vaikka Petersonin loistelias tekniikka heikkeni halvauksen myötä, hän säilyi suosittuna esiintyjänä. Petersonin lähestymistapa musiikkiin muuttui yksinkertaisemmaksi. Hänen viimeisten yhtyeidensä jäseniä olivat Ulf Wakenius (kitara), David Young (basso) ja Alvin Queen (rummut).
Vuonna 1997 Peterson palkittiin Lifetime Achievement-Grammy -palkinnolla sekä kansainvälisellä Jazz Hall Of Fame -palkinnolla. Säveltäjänä hän jatkoi varsin kauan, ainakin vuonna 2000 julkaistuun levyyn "Trail of Dreams - A Canadian Suite" asti.
1970- ja 1980-luvuilla Peterson esiintyi useasti Helsingissä muun muassa basisti Niels-Henning Ørsted Pedersenin ja rumpali Martin Drew’n kanssa. Pori Jazzissa Peterson soitti 1986 ja uudelleen 1991, mikä jäi hänen viimeiseksi esiintymisekseen Suomessa.
Yakushima

Yakushima () on saari Japanissa. Se sijaitsee Kagoshiman prefektuurissa Japanin eteläisimmän pääsaaren Kyūshūn eteläpuolella. Saarella kasvaa ainutlaatuisia, tuhansia vuosia vanhoja sugi-puita ("Cryptomeria japonica").
Luonto.
Saaren läpimitta on itä-länsisuunnassa mitattuna 28 km ja etelä-pohjoissuunnassa 24 km. Saaren kokonaispinta-ala on 504 km2 ja sen ympärysmitta on 132 km. Saarella kasvavat sugi-puut voivat elää yli 1 000-vuotiaiksi. Saarella sijaitsee maailman vanhimmaksi ja suurimmaksi sugiksi arveltu puu, Jōmon-sugi. Se on 25,3 metriä korkea ja ympärysmitaltaan 16,4 metriä. Jōmon-sugi löydettiin vuonna 1996 ja se sijaitsee 1 350 metrin korkeudessa.
Yakushimassa sijaitsee eteläisen Japanin korkein vuori Miyanoura-dake (1 936 m). Rannikolla ilmasto on subtrooppinen ja vuoden keskilämpötila 19,1 °C. Sisämaahan mennessä ilmasto muuttuu kylmemmäksi. Saarella kasvaa yli 1 900 kasvilajia ja -alalajia, joista 94 on kotoperäisiä. Nisäkäslajeja saarella elää 16 ja lintulajeja 150. Kotopäisiä eläinlajeja ovat ainakin japaninmakakin alalaji "Macaca fuscata yakui", sekä japaninhirven alalaji "Cervus nippon yakushimae". Saari on osa Kirishima-Yakun kansallispuistoa.
Saaresta noin 21 %, eli 10 747 hehtaaria, liitettiin Unescon maailmanperintöluetteloon vuonna 1993 kriteereillä VII ja IX. Perintökohteeksi hyväksymisen merkittävimpänä syynä ovat saaren ikivanhat sugipuut.
Yhteiskunta.
Saarella sijaitsee Yakushiman kaupunki, jossa asuu noin 14 000 asukasta. Saarella toimii Yakushiman lentokenttä sekä kaksi satamaa, joista kulkee lauttoja Kyūshūhun. Elokuvan "Prinsessa Mononoke" ympäristö on saanut inspiraationsa Yakushiman saarelta.
Marc Raquil

Marc Raquil (s. 2. huhtikuuta 1977 Créteil) on ranskalainen pikajuoksija, jonka päämatka on 400 metriä.
Raquil osallistui sisäratojen EM-kisoihin vuonna 2000 ja sijoittui kolmanneksi. Pariisin MM-kisoissa 2003 hän juoksi toiseksi 400 metrillä ajalla 44,79. Samoissa kisoissa hän juoksi Ranskan joukkueessa 4 × 400 metrin viestissä Leslie Djhonen, Naman Keïtan ja Stéphane Diaganan kanssa alun perin toiseksi, mutta joukkue sai kultaa, kun yksi Yhdysvaltain juoksija jäi kiinni dopingin käytöstä ja heidän joukkueensa suoritus hylättiin. Vuoden 2005 EM-hallikisoissa Madridissa Raquil kuului jälleen viestijoukkueeseen, joka vei voiton 4 × 400 metrin viestissä. Vuonna 2005 hän voitti Eurooppa-cupin kilpailun Firenzessä ajalla 45,80 ja vuotta myöhemmin Malagassa Eurooppa-cupin superliigan kilpailun ajalla 45,89. Göteborgin EM-kisoissa vuonna 2006 Raquil voitti ensimmäisen henkilökohtaisen Euroopan mestaruutensa 400 metrillä.
Raquil on tunnettu raivokkaasta loppukiristään, jonka aikana hänen juoksutyylinsä muuttuu kulmikkaaksi ja nykiväksi. Pariisin MM-kilpailuissa hän oli 400 metrin loppukilpailussa viimeisenä vielä loppusuoran alkaessa mutta nousi pronssille. Myös Göteborgin EM-kilpailuissa hän nousi vasta viime metreillä Vladislav Frolovin ohi kultaan.
Saint-Tropez (televisiosarja)

Saint-Tropez ("Sous le soleil" 'Auringon alla') on ranskalainen saippuaooppera, jota tuotettiin vuosina 1996–2008.
Sarjan tapahtumat sijoittuvat nimensä mukaisesti Saint-Tropeziin Côte d'Azurille, ja sen pääosissa ovat kolme ystävätärtä, Jessica, Laure ja Caroline. Sarjassa seurataan heidän kiihkeää elämäänsä, ystävyys- ja miessuhteitaan.
Suomessa Nelonen esitti sarjaa viimeksi kesällä 2005.
Musiikki.
Avy Marciano - Sous Le Soleil
Val Kilmer

Val Edward Kilmer (31. joulukuuta 1959 Los Angeles, Kalifornia – 1. huhtikuuta 2025 Los Angeles, Kalifornia) oli yhdysvaltalainen näyttelijä. Hän aloitti elokuvanäyttelijänuransa vuonna 1984 näyteltyään sitä ennen teatterissa. Hänen läpimurtoroolinsa oli Jim Morrisonina Oliver Stonen elokuvassa "The Doors" (1991), jota seurasi sarja menestyselokuvia 1990-luvulla.
Elämä ja ura.
Val Kilmer syntyi 31. joulukuuta 1959 Los Angelesissa Kaliforniassa. Hänen isänsä oli ilma- ja avaruuslaitteistojen toimittaja ja perustajaurakoitsija. Kilmer aloitti näyttelemisen high schoolissa yhdessä ystävänsä Kevin Spaceyn kanssa, josta myös tuli tunnettu näyttelijä. Kilmer kävi Hollywood Professional Schoolin sekä New Yorkin Juilliard Schoolin, jossa hän oli teatterijaoksen nuorin opiskelija.
Näyttelijänuransa Kilmer aloitti teatterin lavalla New Yorkissa. Hänen ensimmäinen elokuvaroolinsa oli vakoilijaparodiassa "Top Secret – huippusalaista" (1984). Sitä seurasi sarja sivuosia elokuvissa kuten "Top Gun – lentäjistä parhaat" (1986). Kilmerin läpimurto oli rocktähti Jim Morrisonin rooli Oliver Stonen elokuvassa "The Doors" (1991). Kilmer myös lauloi itse elokuvan lauluosuudet soundtrackille.
Seuraavissakin elokuvissaan Kilmer esitti yhdysvaltalaisia legendoja, kuten revolverisankari Doc Hollidayta elokuvassa "Tombstone" (1993) ja Elviksen haamua elokuvassa "True Romance" (1993). Hän esitti Batmania elokuvassa "Batman Forever" (1995). Samalla Kilmer alkoi saada mainetta hankalana työtoverina, joka riiteli ohjaajiensa kanssa. Ohjaajat kuten Joel Schumacher, Richard Stanley ja John Frankenheimer ovat arvostelleet Kilmeriä lapselliseksi ja röyhkeäksi riidanhaastajaksi. Kilmerin itsensä mukaan hänen maineensa johtuu siitä, että hän ei ole suostunut mielistelemään studiopomoja ja rahoittajia vaan välittää vain näyttelemisestä.
Kilmer tunnetaan useista suhteistaan viihdealan naistähtiin, kuten Cheriin, Michelle Pfeifferiin ja Cindy Crawfordiin. Kilmer tapasi tulevan vaimonsa Joanne Whalleyn "Willow’n" kuvauksissa vuonna 1987, ja he menivät naimisiin seuraavana vuonna. Heille syntyi kaksi lasta, tytär Mercedes vuonna 1991 ja poika Jack vuonna 1995, ennen kuin liitto päättyi eroon 1996.
Kilmerin kerrottiin vuonna 2015 joutuneen sairaalaan kurkkuleikkaukseen. Hän vahvisti vuonna 2017 sairastavansa kurkkusyöpää. Syövän ja sen vuoksi tehtyjen hoitotoimenpiteiden, kuten trakeostomian, vuoksi hän menetti puheäänensä. Elokuvassa "Lumiukko" (2017) hänen vuorosanansa jälkiäänitti toinen näyttelijä. -elokuvaa (2022) varten hänelle rakennettiin keinotekoinen ääni syväoppimiseen perustuvan tietokoneohjelman avulla.
Vuonna 2021 julkaistiin myötäsukainen omaelämäkertaelokuva "Val", joka perustuu Kilmerin kuvaamiin kotivideoihin.
Kilmer kuoli huhtikuussa 2025 keuhkokuumeeseen.
Kallaste

Kallaste on epäitsenäinen kaupunki Peipsiäären kunnassa Tartumaan maakunnassa Virossa. Sen asukasluku oli vuonna 2010 1 115, pinta-ala 1,93 neliökilometriä ja asukastiheys 577,7 asukasta neliökilometrillä. Se sijaitsee Peipsijärven rannalla Keski-Virossa.
Vuoden 2017 kuntauudistuksessa vanha Peipsiäären kunta, Kallasten kaupunki, Alastkiven ja Varan kunnat sekä Jõgevamaan Pala yhdistettiin uudeksi Peipsiäären kunnaksi, ja Kallastesta tuli Peipsiäären kuntaan kuuluva epäitsenäinen kaupunki (linn, asustusüksus).
Historiaa.
Kallasten perustivat alueelle 1700-luvulla tulleet vanhauskoiset venäläiset. Asukkaista valtaosa on edelleen venäjänkielisiä ja vanhauskoisia. Asutus on keskittynyt kolmen Peipsijärven suuntaisen kadun varteen.
Kaupungin venäläinen nimi "Красные Горы" tulee punaisesta hiekkakivitörmästä, joka on lähes 700 metriä pitkä ja kahdeksan metriä korkea. Kivi on syntynyt 350 miljoonaa vuotta sitten, ja se on niin pehmeää, että siihen voi kirjoittaa. Törmäpääskyt ovat rakentaneet törmään oman yhdyskuntansa.
Väestö.
Vuonna 2011 Kallasten kaupungissa oli 852 asukasta, joista 132 (15,5 %) oli virolaisia, 669 (78,5 %) venäläisiä ja 45 (5,3 %) muita kansallisuuksia.
Paul Simonon

Paul Gustave Simonon (s. 15. joulukuuta 1955 Brixton, Englanti, Britannia) on brittiläisen punk-yhtye The Clashin basisti.
The Clashin kitarist Mick Jones kutsui vuonna 1976 Simononin soittamaan yhtyeessä. Jones yritti opettaa hänelle kitaraa, mutta Paulille soitin oli liian vaikea, joten hän opetteli basson soittoa. Silloinkin hänen piti liimata otelautaan tarroja muistuttamaan, mikä nuotti oli missäkin.
The Clash -vuosinaan Simononia kutsuttiin ”Lontoon komeimmaksi mieheksi”. Hän on kirjoittanut kolme The Clashin kappaletta: ”Guns of Brixton” levyllä "London Calling", ”Crooked Beat” levyllä "Sandinista!" ja ”Red Angel Dragnet” levyllä "Combat Rock". ”Guns of Brixtonin” hän kirjoitti vain sen takia, että oli kateellinen Joe Strummerille ja Mick Jonesille heidän saamistaan rojalteista.
The Clashin lopetettua Simonon perusti vuonna 1986 yhtyeen Havana 3am. Se levytti yhden levyn Japanissa ennen hajoamistaan. Sen jälkeen Simonon päätyi teinivuosiensa intohimon pariin ja ryhtyi taidemaalariksi. Hänellä on ollut useita näyttelyitä, ja hän suunnitteli myös yhden levynkannen Mick Jonesin uudelle yhtyeelle Big Audio Dynamitelle.
Simonon on ikuistettu "London Callingin" kanteen, jossa hän hakkaa lavalla bassoa lattiaan. Pennie Smith otti tilanteesta valokuvan.
Simonon soittaa Blur-johtohahmo Damon Albarnin vuonna 2006 kokoamassa kokoonpanossa The Good, the Bad and the Queen.
Roihupelto

Roihupelto () on Helsingin Vartiokylän peruspiiriin ja kaupunginosaan kuuluva osa-alue Itä-Helsingissä. Aiemmin sen nimi oli Roihupellon teollisuusalue ("Kasåkers industriområde"). Vuoden 2018 lopussa alueella asui 18 asukasta ja vuoden 2022 lopussa alueella oli 2 121 työpaikkaa .
Alue rajoittuu etelässä Itäväylään, lännessä Viikintiehen ja pohjoisessa Karhunkaatajantiehen. Idässä Roihupellon raja kulkee Ratasmyllyntietä seuraten. Roihupellossa sijaitsee kauppakeskus Lanterna.
Alueella on Raide-Jokerin varikko ja metron varikkoalue sekä muita tukikohtia ja teollisuustiloja. Holkkitiellä sijaitsee Stadin ammattiopiston logistiikan alan oppilaitos. Joulukuussa 2021 Holkkitielle päätettiin rakentaa uusi 4 500 opiskelijan kampus, jonka on tarkoitus valmistua vuoden 2025 lopussa.
Alueelle on suunniteltu Viilarintien varteen liikunta- ja hyvinvointikeskusta hotelleineen sekä Raide-Jokeriin tukeutuvaa toimitilarakentamista. Myös metroasemaa on suunniteltu alueelle.
Joukkoliikenne.
Viilarintietä alueen läpi kulkevat pikaraitiolinja 15 ja linja 92. Roihupellon etelälaidalla Varikkotiellä on myös linjan 80 ja runkolinja 500:n pysäkit.
Avara luonto

Avara luonto on Yle TV1:n luontodokumenttisarja, jota on esitetty vuodesta 1984 alkaen ja sen katsojaluvut ovat olleet alusta lähtien korkeita. Sarjoja ostetaan eri tuottajilta, mutta BBC:ltä tulee suurin määrä, noin 40 prosenttia.
Taustatietoa.
"Avaraa luonnon" ohjelmapaikkaa suunniteltiin aluksi iltapäivään, mutta se sijoitettiin kuitenkin iltaan, ja katsojaluvut ovat olleet alusta lähtien korkeat. Aluksi se lähetettiin kerran kuukaudessa, myöhemmin kaksi kertaa kuukaudessa ja vuodesta 1987 lähtien kerran viikossa. Tilastojen mukaan ohjelmassa eniten esillä olleita aiheita ovat olleet nisäkkäät, eliöyhteisöt ja linnut.
Dokumentteja ostetaan monista eri maista, mutta suurin osa, noin 40 prosenttia, ostetaan BBC:ltä. Dokumenttien kerronta dubataan yleensä kokonaan tai osittain suomeksi.
Suomenkielisinä kertojina ovat toimineet muiden muassa:
Ampulex compressa

Ampulex compressa on kartiopistiäisten (Ampulicidae) heimoon kuuluva loispistiäislaji. Se tunnetaan erityisesti omaperäisestä lisääntymistavastaan, johon liittyy elävän torakan (erityisesti lajin "Periplaneta americana") käyttäminen isäntäeliönä sen toukille. Monet muutkin loiseliöt käyttävät eläviä eliöitä toukkiensa ruokana, mutta "Ampulex compressa" jättää isäntäeliön liikkumiskykyiseksi ja muuntelee sen käyttäytymistä poikkeuksellisella tavalla.
Jo 1940-luvulla huomattiin lajin pistävän torakkaa kahdesti, mikä muunsi uhrin käyttäytymistä. Viimeaikaisten tarkempien tutkimusten avulla on huomattu sen pistävän tarkasti tiettyihin hermosolmujen kohtiin. "Ampulex compressa" pistää ensimmäiseksi rintahermosolmuihin, jolloin torakka menettää lievästi eturaajojensa toimintakyvyn. Tämä antaa mahdollisuuden iskeä toisen kerran tarkasti valittuun kohtaan torakan aivoissa, joka säätelee sen pakorefleksiä. Toisen piston seurauksena torakka ei kykene tekemään normaaleja pakoyrityksiä. Pistiäinen, joka on liian pieni raahatakseen torakkaa mukanaan, alkaa ohjata sitä tämän jälkeen pesäänsä ratsastamalla sillä. Ratsastaminen tapahtuu vetelemällä torakan tuntosarvista, ikään kuin torakka olisi talutushihnan perässä. Kun pistiäinen on ratsastanut torakan pesäänsä, se munii sen takaruumiiseen ja peittää pesän sisäänkäynnin pikkukivillä pitääkseen saalistajat loitolla torakasta.
Pökertynyt torakka, joka on menettänyt pakorefleksinsä, makaa liikkumattomana siihen asti, kunnes pistiäisen toukat kuoriutuvat. Tämän jälkeen kuoriutuneet toukat syövät sen sisältäpäin tietyssä järjestyksessä noin kahdeksan vuorokauden kuluessa pitäen torakan mahdollisimman kauan hengissä. Syötyään isäntäeliön toukka muodostaa sen sisälle kotelon. Noin neljän viikon kuluttua täysikasvuinen pistiäinen kuoriutuu kotelosta ja aloittaa aikuisiän vaiheen.
Pistiäinen on tyypillinen trooppisilla seuduilla, Afrikassa, Intiassa ja Tyynenmeren alueella.
Takashi Tezuka

Takashi Tezuka (s. 17. marraskuuta 1960) on Nintendolla työskentelevä videopelisuunnittelija. Tezuka työskentelee nykyään Shigeru Miyamoton apulaisohjaajana "Super Mario Bros." -projektissa. Hän toimi myös apulaisohjaajana "issa", graafisena suunnittelijana "The Legend of Zeldassa", ja neuvonantajana "issä" sekä myöhemmin "ssä".
Tezukan ensimmäinen ohjaustyö oli "Super Mario Bros. 3", projektia valvoi Miyamoto ohjaajan ja tuottajan roolissa. Myöhemmin Tezuka ohjasi "Super Mario World" -, ' -, ' - ja "" -pelit ja toimi Miyamoton apulaisohjaajana "Super Mario 64:ssa".
Vuodesta 2005 Tezuka on toiminut Nintendo Entertainment Analysis and Development -osaston apulaisjohtajana.
Shi Tao

Shi Tao (; 25. heinäkuuta 1968) on kiinalainen toimittaja, kirjailija ja runoilija, joka sai kymmenen vuoden vankeustuomion lähetettyään sähköpostitse Kiinan kommunistisen puolueen asiakirjan ulkokiinalaiselle demokratiasivustolle. Ennen pidätystään hän työskenteli changshalaisen "Dangdai Shangbao" -lehden ("Ajankohtaiset liikeuutiset") toimituksessa. Dokumentti sisälsi ohjeita kuinka Tiananmenin vuosipäivää tulisi käsitellä mediassa. Shi Taolle myönnettiin vuonna 2007 Vapauden kultainen kynä.
Shi julkaisi huhtikuussa 2004 mielipideartikkelin, jossa hän kritisoi 28. maaliskuuta 2004 tapahtunutta Ding Zilinin pidättämistä. Ding Zilin kuului Tiananmenin äidit -järjestöön, joka kritisoi Kiinan hallitusta 4. kesäkuuta 1989 tapahtuneesta opiskelijamielenosoitusten väkivaltaisesta tukahduttamisesta. Ding Zilinin 17-vuotias poika kuoli tapahtumien yhteydessä.
20. huhtikuuta 2004 Shi osallistui työpaikallaan toimittajille järjestettyyn tiedotustilaisuuteen, jossa käsiteltiin Kiinan kommunistisen puolueen propagandatoimiston asiakirjaa turvallisuusnäkökohdista, jotka liittyvät valmistautumiseen opiskelijamielenosoitusten tukahduttamisen 15-vuotispäivään. Tiedotustilaisuuden jälkeen Shi Tao lähetti asiasta viestin omalta Yahoo!-osoitteeltaan newyorkilaiselle "Democracy Forum" -verkkosivulle.
Valtiosalaisuudet.
Hänet otettiin kiinni 24. marraskuuta 2004 ja pidätettiin 14. joulukuuta 2004 valtionsalaisuuksien paljastamisesta. 27. huhtikuuta 2005 Shi Tao tuomittiin kymmenen vuoden vankeusrangaistukseen Kiinan rikoslain 111. pykälän perusteella valtionsalaisuuksien toimittamisesta laittomasti ulkomaille.
Shi Taon äiti Gao Qinsheng esitti valituksensa oikeusprosessissa vallinneita vakavia puutteita vastaan, mutta ne jätettiin huomioon ottamatta 2. kesäkuuta 2005.
Yahoo.
Shi Tao paljastui Yahoon avulla yhtiön annettua Kiinan poliisille riittävät tiedot Shi Taon tietokoneen jäljittämiseksi.
Todisteena käytettiin China Digital Timesin mukaan Yahoo Holdings Hong Kong Ltd:n toimittamaa tietoa siitä, että 20. huhtikuuta 2004 kello 23.32.17 IP-osoitteesta 218.76.8.201 oli lähetetty viesti ja että se liittyy puhelinnumeroon 0731–4376362, jonka työaseman käyttäjänä on Hunan sheng Dangdai Shangbaon rakennus numero 88:ssa toisessa kerroksessa Jianxiang xincunissä Kaifun kaupunkipiirissä Changshan kaupungissa.
Toimittajat ilman rajoja -järjestö kritisoi Yahoota toimimisesta ilmiantajana sananvapautta koskevassa asiassa.
Palkinnot.
Kansainvälinen Committee to Protect Journalists myönsi Shi Taolle kansainvälisen lehdistövapauspalkinnon 2005. Vuonna 2007 hän sai Vapauden kultainen kynä -palkinnon.
Merirosvoraha

Merirosvoraha (puhekielessä merkkari) on alun perin salmiakista tehty makeinen. Merirosvoraha jäljittelee kolikkoa, ja sen pinnan merirosvoteemaiset kuva-aiheet vaihtelevat erilaisista aseista ja pääkallosta ja sääriluista papukaijoihin.
Saksalainen Haribo aloitti merirosvorahojen valmistuksen Tanskan tehtaallaan jo vuonna 1955 nimellä Piratos. Myöhemmin sen reseptiä on muunneltu ja tuotteelle on annettu uusi nimi Super Piratos. Sitä on nykyään Suomessa laajasti saatavilla niin pussitettuna kuin irtomyynnissäkin. 
Fazerin merkkarit.
Merkkari oli alun perin Chymoksen 1970-luvulla Merirosvoraha-nimellä lanseeraama jäljitelmätuote, joka syrjäytti alkuperäisen Piratoksen Suomen markkinoilta pitkäksi aikaa. Merkkari poistui myynnistä 1980-luvun lopulla niiden kokoon liittyneen tukehtumisvaaran vuoksi. Myöhemmin myyntiin tuli kooltaan pienempiä ja maultaan miedompia merirosvorahoja. Suuren kysynnän vuoksi Fazer toi alkuperäisellä reseptillä valmistetun tuotteen uudelleen markkinoille vuonna 2013.
Fazerin merkkarit eroavat muista merirosvorahoista pienen kolon avulla. Kolon tarkoitus on luoda mielikuvaa vanhasta lohjenneesta lantista. Niitä myydään 180 gramman pusseissa, jotka sisältävät salmiakin lisäksi kolan ja hedelmänmakuisia makeisia. Tammikuussa 2013 myyntiin tulleet alkuperäisellä vuoden 1973 reseptillä tehdyt makeiset olivat niin suosittuja, että ne loppuivat monista kaupoista kesken.
Naarkoski

Naarkoski on Pukkilan kylä Porvoonjoen rannalla sekä Porvoonjoen koski Pukkilassa. Naarkosken kylän kiinteistötunnus on 616-403.
Nimen "Naar"-alun kerrotaan tulevan naarashirveä tarkoittavasta sanasta. Viime vuosikymmenien aikana Naarkosken kylä on kasvanut kiinni Pukkilan kirkonkylään. Asukkaita Naarkoskella on nykyisellään muutama sata. 
Naarkoskella on ollut asutusta jo esihistorialliselta ajalta, sillä nykyistä Itämerta edeltäneen Ancylusjärven rantaviiva sivusi alueen kallioita. Alueen varhaisesta historiasta löytyy edelleen uusia todisteita, mm. v. 2001 kosken rannalta rakennustyömaan yhteydessä löytynyt kuppikivi. 
Naarkosken koski.
Naarkoski on ollut jo pitkään valjastettuna teollisuuden ja sähköntuotannon käyttöön. Aikaisemmin alueella on ollut mm. sahoja ja mylly, nyt koskessa on vuonna 2000 uusittu 0,8 megawatin tehoinen vesi­voimala. Vanhan voimalaitoksen rauniot on viimein purettu. Alueella pidetään kesäisin teemapäivät, jolloin ohjelmassa on mm. erilaisia kilpailuja ja kalastusta. Viime vuosina koskeen rakennettiin kala­portaat, jotta lohet nousisivat merestä jokeen. Suunnitelmaa haittaa se, että muihin koskiin ei ole vielä rakennettu kalaportaita.
Yhteydet.
Naarkosken kautta kulkevat seututie 162 ja Yhdystie 1635. Naarkoskella on kaksi telemastoa.
Anglosaksien kronikka

Anglosaksien kronikka on kokoelma aikakirjoja, jotka kertovat anglosaksien historiasta ja heidän Britannian asuttamisestaan. Suuri osa asiakirjojen sisältämästä tiedosta on huhuja tapahtumista, jotka tapahtuivat muualla, ja ne voivat siis olla epäluotettavia. Joidenkin aikakausien tapahtumista ja paikoista kronikka on kuitenkin ainoa merkittävä tiedonlähde. Sen avulla on tutkittu myös englannin kielen kehitystä.
Käsikirjoitukset on tehty eri paikoissa, ja jokainen edustaa kirjoittajansa näkemyksiä asioista. Kronikka sisältää tietoja vuosilta 1 jaa. – 1154, ja kaksi käsikirjoitusta mainitsee väärin päivättynä Julius Caesarin Britannian valloituksen tapahtuneen vuonna 60 eaa. Sana ja käsite "anglosaksi" lienee myöhempi lisäys, sillä ensimmäinen kronikan painettu versio vuodelta 1692 oli nimeltään "Chronicum saxonicum".
Alkuperäisen kronikan valmistumisen jälkeen sen kopioita säilytettiin eri luostareissa, ja kopioita päivitettiin itsenäisesti. Joskus niihin kirjattiin paikallisesti tärkeitä asioita, kuten sadonkorjuun onnistumista. Esimerkiksi kaukaisia poliittisia asioita saatettiin jättää vähemmälle huomiolle. Yksittäisten vuosikirjojen yhdistelmä antaa kokonaiskuvan tapahtumista, ja "Anglosaksien kronikka" onkin ensimmäinen jatkuva eurooppalaisten omalla kielellään kirjoittama historiankirjoitus. Eri versiot kronikasta ovat tärkeitä historiankirjoituksen kehittymisestä kertovia dokumentteja.
Versiot.
Säilyneitä käsikirjoituksia on yhdeksän (sisältää kaksi kopiota), joista kahdeksan on kirjoitettu muinaisenglannilla ja yhdeksäs muinaisenglannilla ja sisältää käännöksen latinaksi.
Säilyneet käsikirjoitukset:
Versio A on erityisen tärkeä kronikan ajoitukselle. Se on 13–14 eri kirjoittajan käsikirjoitus, ja varhaisin kirjoitus on vuodelta 891. Siksi kronikan kokoonpano ajoitetaan yleensä Alfred Suuren valtakaudelle. Alfred kirjoitti tai kirjoitutti tärkeät osat kronikkaa. Jotkut vuosikirjoista pohjautuvat varhaisempien kirjoittajien, kuten Prosper Tiron ja Bedan, teksteihin.
Halssi

Halssi on purjehdustermi, joka tarkoittaa purjeen tuulenpuoleisen alakulmaan kiinnitettyä köyttä, jolla purje kiristetään eteen- ja alaspäin. Pitkittäispurjeessa, kuten bermuda- tai kahvelipurjeessa, tuulenpuoleinen alakulma on aina purjeen etummainen alakulma. Raakapurjeessa tuulenpuoleinen alakulma riippuu siitä kummalta puolen alusta tuuli käy. Tuulen ollessa aluksen keskiviivan oikealta eli tyyrpuurin puolelta purjehdittaessa sivutuulessa tai hankavastaisisessa tuulessa on raakapurjealuksessa tyyrpuurin halssi kiristettynä eli purjehditaan tyyrpuurin halsseilla. Vastaavasti tuulen olessa keskiviivan vasemmalta puolelta purjehditaan paapuurin halsseilla. Isossa purjealuksessa halssit ovat vahvaa köyttä tai kettinkiä. Halssit on vain mikäli purjeen alapuolella ei ole raakaa. Purjeen alakulman alapuolella olevaan raakaan kiinnittävä köysi on "jalus" tai "skuutti". Raa'attomaan alakulmaan on kiinnitettynä halssin lisäksi myös jalus. Halssin kiristäessä tuulenpuolen alakulmaa eteenpän kiristetään suojanpuolen jaluksella purje taaksepäin. 
Pitkittäispurjeen etummainen alakulma on halssikulma.
Latinalaispurjeessa raa'an alapäätä hallitaan kahdella halssilla.
Aluksen suunta tuulen suhteen.
Sanaa halssi käytetään myös kertomaan kummalta puolelta purjealuksessa tuuli käy. Purjehditaan siis tyyrpuurin tai paapuurin halssilla sen mukaan käykö tuuli aluksen poikkiviivan oikealta vai vasemmalta puolelta. Pitkittäistakilalla purjehdittaessa voidaan sanoa oltavan jommallakummalla halssilla myös tuulen ollessa suoraan perän takaa, jolloin ei raakapurjeessa välttämättä olisi kummankaan puoleinen halssi käytössä eli kiristettynä. Tällöin sanotaan aluksen olevan tyyrpuurin halssilla mikäli isopurje tai suurin purje on jalustettu paapuurin puolelle.
Halssilta toiselle käännytään joko kääntämällä aluksen keula tuulen kautta "vastakäännöksellä" eli "vendalla" tai kääntämällä alus suojan kautta "myötäkäännöksellä", "jiipillä", "kiipillä" eli "lehmänkäännöksellä" toisille halsseille.
Purjehtimista tiukasti tuuleen vuoroin eri halsseilla sanotaan luovimiseksi. Halssilla voidaan myös tarkoittaa käännösten välistä matkaa luovittaessa.
Irlannin kansallinen sinfoniaorkesteri

Irlannin kansallinen sinfoniaorkesteri () on Irlannissa toimiva sinfoniaorkesteri. Sen juuret ovat vuonna 1947 perustetussa RTÉ:n sinfoniaorkesterissa. Orkesteri on toiminut nykyisellä nimellään vuodesta 1990 lähtien. 
Irlannin kansallisen sinfoniaorkesterin kotihalliksi tuli vuonna 1981 juuri avattu Kansallinen konserttisali Dublinissa. Vuonna 1990 uudelleennimetyn sinfoniaorkesterin ensimmäiseksi ylikapellimestariksi nousi George Hurst. Häntä ovat seuranneet Kaspar de Roo, Aleksandr Anissimov ja nykyinen ylikapellimestari Gerhard Markson.
Kings of Convenience

Kings of Convenience on indie rock -duo Bergenistä, Norjasta. Sen muodostavat Erlend Øye ja Eirik Glambek Bøe. Molemmat laulavat ja säveltävät musiikkia. Ominaista yhtyeen musiikille on rauhallisuus ja herkät melodiat.
Historia.
Erlend ja Eirik syntyivät molemmat vuonna 1975 ja ovat tunteneet toisensa 11-vuotiaasta alkaen. 16-vuotiaina he soittivat samassa bändissä nimeltä Skog yhdessä kahden muun kaverinsa kanssa ja julkaisivat EP:n "Tom Tids Tale". Yhtye kuitenkin hajosi ja Kings of Convience sai alkunsa.
Kesällä 1999 yhtye kiersi esiintymässä Euroopan festivaaleilla ja löysivät yhdysvaltalaisen Kindercore-levy-yhtiön. Lontoossa vietetyn ajan jälkeen he julkaisivat debyyttialbuminsa "Quiet Is the New Loud" vuonna 2001. Albumi menestyi hyvin ja antoi nimensä jopa pienelle muusikkojen underground-liikkeelle, joka haki vaikutteita Belle &amp; Sebastianin ja Simon &amp; Garfunkelin musiikista keskittyen rauhallisiin melodioihin ja sanoituksiin.
Pian ensimmäisen levyn jälkeen siitä ilmestyi remix-versio "Versus". Läpimurron jälkeisinä vuosina yhtye vietti hiljaiseloa, jonka aikana Øye asui Berliinissä kirjoittaen soolomateriaalia ja julkaisten musiikkia DJ-Kicksin kautta.
Toinen albumi, "Riot on an Empty Street", julkaistiin vasta vuonna 2004. Toisen levyltä julkaistun singlen, "I'd Rather Dance with You:n" musiikkivideo menestyi hyvin MTV:n Euroopan listoilla ja palkittiin vuoden parhaana musiikkivideona. Albumilla vieraili myös kanadalainen naisartisti Leslie Feist.
Yhtyeen kolmas albumi "Declaration of Dependence" julkaistiin vuonna 2009.
Edmund

Edmund on miehen etunimi. Nimi on muinaisenglantilaista alkuperää ja tarkoittaa ’omaisuuden vartijaa’. Nimi on ollut muun muassa kahdella Englannin keski­aikaisella kuninkaalla.
Suomessa Edmundin nimipäivä oli vuosina 1708–1907 16. marraskuuta. Nimi oli sijoitettu tälle päivälle 16. marraskuuta 1240 kuolleen, myöhemmin pyhimykseksi julistetun Canterburyn arkkipiispan Edmundin muistoksi. Vuonna 1908 nimi kuitenkin poistettiin suomalaisesta kalenterista, eikä Edmundilla nykyisin ole nimipäivää suomen- eikä ruotsin­kielisessäkään kalenterissa. Digi- ja väestötietoviraston tietojen mukaan nimi Edmund on Suomessa annettu lokakuuhun 2025 mennessä 488 henkilölle.
Karl Ziegler

Karl Waldemar Ziegler (26. marraskuuta 1898 – 12. elokuuta 1973) oli saksalainen kemisti, joka sai Nobelin kemianpalkinnon vuonna 1963 yhdessä Giulio Nattan kanssa polymeerien kemiaan ja polymeeriteknologiaan liittyvistä tutkimuksista.
Elämä.
Ziegler syntyi 26. marraskuuta 1898 Saksassa Kasselin lähellä Helsassa ja opiskeli Marburgin yliopistossa. Työskenneltyään vähän aikaa Frankfurtin yliopistossa hän oli kymmenen vuotta luennoitsijana Heidelbergissä. Vuonna 1936 hänestä tuli Hallen yliopiston professori ja kemian instituutin johtaja. Samana vuonna hän myös luennoi vierailevana luennoitsijana Chicagon yliopistossa. Vuodesta 1943 vuoteen 1969 hän johti Max Planck -instituutin hiilitutkimusyksikköä Mühlheimissa. Sodan jälkeen hän oli myös perustamassa Saksalaisten kemistien seuraa, jonka puheenjohtajana hän toimi viiden vuoden ajan. Vuodesta 1954 vuoteen 1957 hän oli Saksan maaöljytieteen ja hiilikemian yhdistyksen puheenjohtaja.
Ziegler kuoli Mülheimissa 11. elokuuta 1973.
Tutkimus.
Vuonna 1953 Zieglerin tutkimusryhmä havaitsi, että organometalliyhdisteet, kuten alumiinialkyylit, katalysoivat polyeteenin valmistusta ilman korkeaa painetta ja korkeaa lämpötilaa, jotka olivat aiemmin olleet välttämättömiä polyeteenin valmistuksessa. Hän havaitsi myös, että näin valmistettu polyeteeni oli rakenteeltaan säännöllistä, toisin kuin aiemmalla prosessilla valmistettu polyeteeni.
Italialainen Giulio Natta kehitti näitä katalyyttejä ja havaitsi, että niillä voitiin katalysoida myös polypropeenin valmistusta. Nykyään nämä katalyytit tunnetaan Ziegler–Natta-katalyytteinä. Ziegler ja Natta saivat työstään Nobelin kemianpalkinnon vuonna 1963..
Patricia Petibon

Patricia Petibon (s. 27. helmikuuta 1970 Montargis, Ranska) on oopperalaulaja, joka on laulanut sekä levyttänyt paljon ranskalaista barokkimusiikkia (muun muassa Lully, Charpentier, Rameau), mutta on tunnustettu myös myöhemmän materiaalin kuten Mozartin ja Offenbachin teosten esittäjänä. Petibonin sopraano on kevyt, lyyrinen ja erittäin notkea. Monipuolisena näyttelijänä hänen roolivalikoimansa on laaja ja siihen mahtuvat niin vakavahenkinen minimalismi Robert Wilsonin tuotannoissa kuin pirtsakka intiaaniprinsessa "Les Indes galantes’ssa".
Ura.
Patricia Petibon on työskennellyt seuraavien orkesterien ja johtajien kanssa:
Meigs Field

Merrill C. Meigs Field Airport oli lentoasema Chicagossa Yhdysvalloissa. Vuonna 1948 avattu lentoasema sijaitsi keinotekoisella Northerly Island -niemellä. Lentoasemalla oli yksi, noin 1 200 metriä pitkä kiitotie. Vuonna 1955 se oli Yhdysvaltojen vilkkaimmin liikennöity yhden kiitotien lentokenttä.
Meigs Field oli tunnettu Chicagon maamerkki. Maailmalla se on tunnettu esimerkiksi vanhempien "Microsoft Flight Simulator" -versioiden oletuskenttänä.
Kenttä suljettiin vuonna 2003. Jo vuonna 1995 pormestari Richard M. Daley oli vaatinut kentän sulkemista ja muuttamista puistoksi, ja vuonna 2001 saatiin aikaan kompromissi jonka mukaan kentän piti toimia vielä 25 vuoden ajan. 30. maaliskuuta 2003 Daley kuitenkin tuli kentälle keskellä yötä yksityisten työmiesten kanssa ja tuhosi kiitotien puskutraktorien avulla. Syiksi hän väitti rahan ja ajan säästämisen oikeustoimien kanssa, ja syyskuun 11. päivä 2001 olivat myös tuoneet esiin terrorismiuhan. Todellinen syy kentän sulkemiseen oli kuitenkin se, että lentokentän ollessa toiminnassa Chicagon keskustan lähellä lentävien lentokoneiden piti olla jatkuvassa yhteydessä kentän lennonjohtoon. Harrastusilmailuryhmät protestoivat sulkemista ankarasti. Koska kenttä suljettiin ilman ennakkovaroitusta ja sulkemisesta ei tehty viranomaisille asianmukaista ilmoitusta, kentälle jäi 16 konetta, jotka kuitenkin lopulta saatiin pois kentältä rullaustietä myöten.
Northerly Island -niemellä on nykyään puisto. Mikäli Chicago olisi valittu vuoden 2016 olympialaisten isäntäkaupungiksi, niemellä olisi voinut olla merkittävä rooli. Suunnitelmissa on helikopterikentän rakentaminen niemelle.
Hollow Man – mies ilman varjoa

Hollow Man – mies ilman varjoa on vuonna 2000 ensi-iltansa saanut tieteis- ja kauhuelokuva. Sen pääosia näyttelevät Kevin Bacon, Elisabeth Shue sekä Josh Brolin. Elokuvan on ohjannut Paul Verhoeven ja sen idea perustuu H. G. Wellsin kirjaan "Näkymätön mies". Elokuvan jatko-osa on vuonna 2006 julkaistu "Hollow Man - mies ilman varjoa 2".
Juoni.
Kevin Bacon näyttelee elokuvassa Sebastien Cainea, tiedemiestä, joka kehittelee Yhdysvaltain asevoimille näkymättömäksi tekevää seerumia entisen tyttöystävänsä (Shue) ja ystävänsä Matt Kensingtonin (Brolin) kanssa. Seerumi toimii eläimillä, mutta Caine valehtelee ihmiskoelautakunnalle ja kokeilee seerumia itseensä. Seerumi näyttää toimivan. Caine nauttii näkymättömyydestään ja käyttää sitä hyväksi raiskaten naapurinsa. Kun alkaa näyttää siltä, että hän ei pysty palautumaan näkyväksi, hänestä tulee vaarallinen hullu, joka yrittää tappaa työtoverinsa.
Irlanti Eurovision laulukilpailussa

Irlanti on osallistunut Eurovision laulukilpailuun vuodesta lähtien. Se on voittanut kilpailun seitsemän kertaa. Irlanti on lähettänyt kilpailuun iirinkielisen kappaleen vain kerran, vuonna . Kaikki muut Irlannin kappaleet on laulettu englanniksi. Eurovision laulukilpailun televisioi Irlannissa RTÉ. 
Irlannin edustajat.
Kaksivaiheinen loppukilpailu.
Vuonna 2003 EBU:ssa päätettiin muuttaa laulukilpailun rakennetta. Semifinaali ja finaali käytiin kahtena eri päivänä ja laulukilpailuun voi osallistua korkeintaan 40 valtiota. Kansainvälisessä finaalissa suora finaalipaikka on edellisenä vuonna 10 parhaiten menestyneellä valtiolla sekä suurimmilla laulukilpailun rahoittajamailla Saksalla, Ranskalla, Espanjalla ja Isolla-Britannialla. Ne valtiot, jotka eivät päässeet suoraan finaaliin, kilpailevat finaalipaikasta semifinaalissa. 10 parhaiten menestynyttä valtiota semifinaalissa pääsevät finaaliin.
Kaksi semifinaalia.
Vuonna 2008 päätettiin ottaa käyttöön kahden semifinaalin järjestelmä, jossa suurimmat rahoittajamaat ja edellisen vuoden voittaja ovat automaattisesti finaalissa. Kaikki muut valtiot kilpailevat finaalipaikasta kahdessa semifinaalissa, joista jatkoon pääsee yhteensä 20 maata. Vuosina 2004–2010 Espanja, Iso-Britannia, Ranska ja Saksa pääsivät automaattisesti finaaliin. Italia palasi kisoihin vuonna 2011 ja isona rahoittajamaana on automaattisesti finaalissa. 
Uusi pisteidenlaskujärjestelmä.
Vuonna 2016 otettiin käyttöön uusi pisteidenlaskujärjestelmä, jolla halutaan pitää jännitys loppuun asti. Ennen vuotta 2016 voittaja saattoi selvitä jo hyvin varhaisessa vaiheessa pisteidenlaskua. Tämän ja usein moititun pisteiden vääristymisen takia haluttiin antaa molemmille äänestysryhmille täysin oma valta, joten pisteet jaettiin. Uudessa systeemissä jokaisen osallistujamaan raadit antavat pisteet 1–8, 10 ja 12. Sen jälkeen puhelinäänet julistetaan könttäsummina. Näin ollen voittaja selviää vasta kun eniten puhelinääniä saanut maa saa pisteet.
Kapellimestarit.
Vuosina 1956–1998 Eurovision laulukilpailussa lauluja säesti suuri viihdeorkesteri jousineen, puhaltimineen ja komppiryhmineen. Jokainen maa lähetti kilpailuun oman kapellimestarin, joka vastasi laulun sovituksesta ison orkesterin säestämänä. Irlannin kappaleet esitettiin ilman orkesterisäestystä vuosina 1994 ja 1997.
Sieradz

Sieradz (, ) on kaupunki Wartajoen varrella Łódźin voivodikunnassa Keski-Puolassa. Se sijaitsee noin 60 kilometriä Łódźista länteen. Vuoden 2019 arvion mukaan Sieradzissa asui 41 953 asukasta.
Sieradz oli vuosina 1975–1998 Sieradzin voivodikunnan pääkaupunki. Se oli aikoinaan myös herttuakunta Vähässä-Puolassa.
Billy Barty

Billy Barty, oik. William John Bertanzetti, (25. lokakuuta 1924 Millsboro, Pennsylvania – 23. joulukuuta 2000 Glendale, Kalifornia) oli lyhytkasvuinen yhdysvaltalainen näyttelijä. Hän oli pituudeltaan 114-senttimetrinen.
Bartyn ura alkoi jo 1920-luvulla Mickey Rooneyn lyhytelokuvissa, joissa hän näytteli Rooneyn pikkuveljeä. Hän esiintyi useissa elokuvissa vauvan roolissa aikuisiälläkin. Barty esitti Gwildoria He-Manin elokuvasovituksessa "Masters of the Universe". Hän esiintyi myös muun muassa "Charlien enkelit" -sarjassa ja uusissa Batman-seikkailuissa sekä monissa muissa sarjoissa ja elokuvissa. 
Barty kuoli sydänvikaan 76-vuotiaana vuonna 2000. Hän oli tunnetuimpia lyhytkasvuisia näyttelijöitä, ja hänellä on tähti Hollywood Walk of Famella.
Klaus Mann

Klaus Heinrich Thomas Mann (18. marraskuuta 1906 München – 21. toukokuuta 1949 Cannes) oli saksalainen kirjailija. 
Klaus Mannin isä oli kirjailija Thomas Mann. Klaus Mann alkoi kirjoittaa novelleja vuonna 1924, ja hänestä tuli myös kriitikko "Berlin"-nimiseen sanomalehteen. Mann oli homoseksuaali. Hänellä oli erimielisyyksiä isänsä Thomas Mannin kanssa, joka ei juuri arvostanut häntä. Mann lähti Saksasta vuonna 1933 ja muutti Amsterdamiin. Natsit riistivät häneltä Saksan kansalaisuuden vuonna 1934. Hänestä tuli Tšekkoslovakian kansalainen 1937. Vuonna 1938 Klaus muutti Yhdysvaltoihin ja sai Yhdysvaltojen kansalaisuuden 1943. 
Klaus Mann oli töissä Yhdysvaltain maavoimissa toisen maailmansodan aikana ja palasi sodan jälkeen Saksaan.
Mannin kuuluisin teos oli "Mefisto", jonka hän kirjoitti vuonna 1936 ja joka julkaistiin Amsterdamissa. Teoksen päähenkilön esikuvan, näyttelijä Gustaf Gründgensin, poika vei teoksen oikeuteen Länsi-Saksassa 1960 Mannin kuoleman jälkeen. Oikeusjutun myötä teoksesta tuli entistä suositumpi ja siitä tehtiin myös samanniminen elokuva 1981. Seitsemän vuoden oikeuskäsittelyn jälkeen teos kiellettiin Länsi-Saksassa. Mannin romaani "Der Vulkan" on tunnetuimpia sodanaikaisia saksalaisia maanpakolaisia kuvaavia teoksia.
Klaus Mann rakastui 1932 ja hänellä oli suhde Ruoveden Pekkalan kartanon tilanomistaja Hans Aminoffin (1904–1968) kanssa. Klaus ja sisarensa Erika vierailivat Suomessa 1932 ja tekivät Aminoffin kanssa pitkän kiertomatkan ympäri Suomea. Matkakokemukset julkaistuivat myöhemmin Klaus Mannin teoksessa "Flucht in den Norden" (1934). Kun Aminoff päätti vastentahtoisesti mennä naimisiin ja perustaa perheen, Mann oli katkerasti pettynyt.
Mann kuoli Cannesissa vuonna 1949 unilääkkeiden yliannostukseen.
Carnegie Hall

Carnegie Hall on konserttitalo Manhattanilla, New Yorkissa. Se sijaitsee 57th Streetin ja Seitsemännen Avenuen kulmauksessa. Andrew Carnegien vuonna 1890 rakennuttama konserttitalo on yksi merkittävimmistä Yhdysvalloissa, ei ainoastaan rakennuksen kauneuden ja historian, vaan myös sen hienon akustiikan takia. Viulisti Isaac Sternin mukaan nimetyssä pääsalissa on tilaa 2 804 henkilölle.
Historiaa.
Konserttitalo on nimetty sen perustajan, terästehtailija Andrew Carnegien mukaan. Talon rakentaminen alkoi vuonna 1890 ja rakentamisen suoritti "A. Hopper and Company" -niminen rakennusyhtiö. Carnegie Hallin virallinen avajaisilta oli 5. toukokuuta, 1891, jolloin New York Symphony Society -orkesteri konsertoi siellä Pjotr Tšaikovskin johtamana. Talo nimettiin Carnegie Halliksi vuonna 1893. Rakennukseen tehtiin useita muutostöitä vuosien 1893 ja 1896 välillä. Carnegie Hallia on uudistettu monia kertoja vuosien varrella.
Talon omisti Andrew Carnegien kuoleman jälkeen 1920-luvulla Carnegien perhe. Vielä 1950-luvulla konserttitalossa New Yorkin sinfoniaorkesteri esiintyi enimmäkseen Carnegie Hallissa, kunnes siirtyi Lincoln Centeriin.
Carnegie Hallissa on pitänyt konsertteja muun muassa Benny Goodman, Maria Callas, Judy Garland, Édith Piaf, Duke Ellington, The Beach Boys, Karita Mattila, Shirley Bassey ja Ike &amp; Tina Turner.
Carnegie Hall populaarikulttuurissa.
Konserttitalon ympärille on kehittynyt kuuluisa vitsi, jonka tietämätön turisti saattaa New Yorkissa saada vastaukseksi jos kysyy miten päästään Carnegie Halliin: ”Harjoittelemalla.” Tarinasta on monia versioita, joissa joku kysyy tietä kadulla tapaamaltaan muusikolta: ”How do you get to Carnegie Hall?”. Muusikko vastaa: ”Practice, practice!” Erään version mukaan muusikko olisi ollut viulisti Jascha Heifetz, toisen mukaan viulisti Mischa Elman, kolmannen mukaan pianisti Arthur Rubinstein, mutta luultavasti tarina on keksitty.
Martin Klebba

Martin ”Marty” Klebba (s. 23. kesäkuuta 1969 Troy, Michigan, Yhdysvallat) on lyhytkasvuinen yhdysvaltalainen näyttelijä.
Klebba on näytellyt muun muassa toistuvaa roolia televisiosarjassa "Tuho-osasto" ja "Pirates of the Caribbean" -elokuvien laivamiehistön kääpiönä. Klebba on 124 senttimetriä pitkä. Hän on ollut myös maailman nopein lyhytkasvuinen henkilö, hänen aikansa 100 metrillä on 13,84 sekuntia ja 40 metrillä tasan kuusi sekuntia.
Gwaii Haanasin kansallispuisto

Gwaii Haanasin kansallispuisto () on kansallispuisto ja tähän kytkeytyvä merellinen suojelualue Brittiläisessä Kolumbiassa, Kanadassa. Se perustettiin vuonna 1993 yhdessä haidojen kulttuuriperintöalueen () kanssa. Haidan kielellä Gwai Hanaas tarkoittaa "kauneuden saaria". 
Yhdessä Gwaii Haanasin suojelualueet kattavat noin 15 prosenttia (1 470 neliökilometriä) ja siihen kuuluu 138 noin 150:stä nimellä Haida Gwaii tunnetuista haidojen perinteisesti asuttaman alueen saarista. Saaret tunnettiin aiemmin tilapäisesti myös englanninkielisellä nimellä "Queen Charlotte Islands". 
Gwaii Haanasin pääsee esimerkiksi merikajakilla, veneellä tai vuokratulla vesitasolla.
SG̱ang Gwaay.
Puiston eteläosassa sijaitsee SG̱ang Gwaayn saari, joka on maailmanperintökohde, jonka UNESCO valitsi luetteloonsa vuonna 1981. Tunnustuksen saari sai historiallisesta merkityksestä haidojen taiteelle ja elämäntavalle. SG̱ang Gwaay Llnagaayn kylästä löytyy todisteita haidojen tavoista, kuten toteemipaaluja.